钦定古今图书集成/历象汇编/乾象典/第052卷 > 天街
## 钦定古今图书集成/历象汇编/乾象典/第052卷 > 天街

按《星经》阙。

按《史记天官书》：“昴毕间为天街，其阴阴国，阳阳国。”

〈注〉索隐曰：《元命苞》云：“毕为天阶。”《尔雅》云：“大梁，昴。”孙炎云：“毕、昴之间，日月五星出入要道若津梁。”《正义》曰：天街二星，在毕昴间，主国界也。街南为华夏之国，街北为夷狄之国。孟康曰：“阴，西南，坤维，河山以北国；阳，河山以南国。”

按：《汉书天文志》同。

按《晋书天文志》：“昴西二星曰天街，三光之道，主伺候
关梁中外之境。”

按：《隋书天文志》同。

按《宋史天文志》：“天街二星，在昴毕间，一曰在毕宿北，
为阴阳之所分。”《大象占》：“近月星西街，南为华夏街，北
为外邮。”又曰：“三光之道，主伺候关梁，中外之境。”
按《观象玩占》：“天街二星，昴毕间黄道所经，阴阳之所
分也，主国界。毕以东曰街，南为夏；昴以西曰街，北为
夷。天街在其中，为日月五星中道，水官也。”